རྟེན་རྙིང་རྩལ་ཆེན་གྱི་རྣམ་གྲངས་ནི།སྐུ་རྟེན་ལ།རྗེ་ཙོང་ཁ་པ་ཆེན་པོ་དགུང་ལོ་ང་བདུན་པའི་སྐབས་འོན་གྱི་བཀྲ་ཤིས་དོ་ཁར་ཕེབས་སྐབས།པཎ་ཆེན་བྱམས་པ་གླིང་བས་ཉིན་གཅིག་ལ་རྗེ་སྐུ་བདུན་ཕྱག་བཟོ་མཛད་པ་དང་།རྗེ་རང་གིས་ཉིན་དེར་དབུ་སྐྲ་ལན་བདུན་བསིལ་ནས་སྐུ་འདྲ་དེ་དག་གི་གཟུངས་གཞུག་མཛད་ཅིང་རབ་གནས་གནང་བའི་ནང་ཚན་རྗེའི་སྐུ་བརྙན་གཅིགཁྲི་ཆེན་སྟག་ལུང་བྲག་པ་བློ་གྲོས་རྒྱ་མཚོས་རོང་བོ་གྲུབ་ཆེན་ཆོས་པ་རིན་པོ་ཆེ་ལ་ཐུགས་དམ་གྱི་རྟེན་དུ་བསྩལ་བའི་ཤར་གྱི་བཀྲ་ཤིས་དོ་ཁ་མ་ཞེས་གྲགས་སྙན་ཆེ་བའི་རྗེ་སྐུ་བྱིན་ཅན།ཤར་སྐྱབས་མགོན་སྐུ་ཕྲེང་གཉིས་པའི་ཐུགས་དམ་གྱི་རྟེན་ཐུབ་པ་རྡོར་ལྡན་མ།སྐྱབས་མགོན་སྐུ་ཕྲེང་བཞི་བའི་དུས་ཤར་བླ་བྲང་མེ་ལ་ཤོར་སྐབས་མེས་མ་ཚུགས་པས་ཐུབ་དབང་མེ་ཐུབ་མ།སྐྱབས་མགོན་སྐུ་ཕྲེང་དྲུག་པ་མཆོག་ལ་རྒྱལ་དབང་བཅུ་གསུམ་པས་བོད་གཞུང་དགའ་ལྡན་ཕོ་བྲང་གི་རྟེན་ཁྲོད་ནས་གནང་བ་རྒྱལ་དབང་ལྔ་བ་ཆེན་པོའི་ཐུགས་དམ་གྱི་རྟེན་ཐུགས་རྩིས་ཅན་ཐུབ་སྐུ་བྱིན་ཅན།སྤྱི་ལོ་ལོར་ཆིན་གོང་མའི་དམག་དཔོན་ཉན་གུན་ཡོའི་དམག་དཔུང་གིས་སྐུ་འབུམ་དགོན་པ་མེར་བསྲེགས་སྐབས་སེང་ཁྲི་ལས་ཆུ་རྒྱུན་བབས་ཏེ་མེ་བསད་པའི་སྐུ་འབུམ་འཇམ་དབྱངས་མེ་ཐུབ་མ།